En 2010 zarraba MIBSA (Menera d'o Baixo Segre) que compartiba explotacions carboníferas en o limite entre a província de Lérida y Mequinenza. A companyía contaba en ixe momento con mas de 130 kilometros de galerías en as suyas concesions. En 2013, Carbonífera de l'Ebro sufrió un serio revés economico debant d'a negativa d'ENDESA de cremar o carbón autoctono de Mequinenza en a central termica d'Escuita que zarraba poco dimpués, deixando en l'aire o futuro de Carbonífera de l'Ebro y de totz os emplegos directos y indirectos asociaus a la interpresa. A plantilla d'a interpresa menera emprendió diversas mobilizacions participando activament en la Marcha negra enta Madrit recordando con orgullo "que dende 1880 heban alimentau as fabricas d'o cinturón industrial de Barcelona". Tamién plegoron a atrancar-se en a Basílica d'o Pilar de Zaragoza como que protesta, reivindicando "falta de voluntat" a ENDESA pa solucionar o conflicto. Dimpués de meses d'aspera en 2014, Carbonífera de l'Ebro anunció que a situación yera insostenible y zarraba as suyas puertas acullindo-se a o Plan de Zarre de Minas no competitivas d'o Ministerio d'Industria. Os 33 treballadors que encara remaniban en a interpresa s'acullioron a un expediente de regulación d'emplego. Zarraba por tanto, a mayor interpresa menera d'a cuenca carbonífera de Mequinenza que os suyos inicios se remontaban a 1880.